Asiakkaan seksuaalisuus ja avusteinen seksi henkilökohtaisessa avussa - Theseus\nAsiakkaan seksuaalisuus ja avusteinen seksi henkilökohtaisessa avussa\nHaarala, Ella; Hätönen, Sara (2018)\nTämän opinnäytetyön tarkoituksena oli selvittää henkilökohtaisten avustajien näkemyksiä liikuntavammaisten seksuaalisuudesta ja avusteisesta seksistä osana asiakaslähtöistä työtä. Selvitimme, olisivatko henkilökohtaiset avustajat valmiita ottamaan avusteisen seksin osaksi työnkuvaansa. Lisäksi tavoitteena oli selvittää millaista lisäkoulutusta ja -tukea henkilökohtaiset avustajat kokevat tarvitsevansa aiheeseen liittyen. Opinnäytetyön tavoitteena oli tuottaa tietoa, jota hyödyntämällä voidaan taata mahdollisimman asiakaslähtöinen ja asiakkaan oikeuksia kunnioittava avustajapalvelu liikuntavammaisille.\nVammaisilla on samat seksuaalioikeudet kuin kaikilla muillakin. Kuitenkin liikuntavammaisille seksuaalisuuden toteuttaminen ja esimerkiksi seksin harrastaminen ilman apua voi olla vaikeaa tai jopa mahdotonta. Tällöin avusteinen seksi voi auttaa. Ammattilaisilla tai asiakkailla ei usein kuitenkaan ole tarpeeksi tietoa avusteisesta seksistä, joten sitä harvoin toteutetaan käytännössä. Tämän takia olisi tärkeää aktiivisesti kouluttaa liikuntavammaisten kanssa töitä tekeviä seksuaalisuudesta ja avusteisesta seksistä osana työtä.\nOpinnäytetyö toteutettiin kvalitatiivisena eli laadullisena tutkimuksena ja vastaukset analysoitiin käyttämällä aineistolähtöistä sisällön analyysiä. Toteutimme tutkimuksen internetissä E-lomake kyselyllä, johon henkilökohtaiset avustajat vastasivat itsenäisesti. Kyselyssä oli avoimia kysymyksiä koskien seksuaalisuutta ja avusteista seksiä. Kaiken kaikkiaan kyselyyn vastasi 11 henkilökohtaista avustajaa.\nOpinnäytetyössä selvisi, että henkilökohtaiset avustajat kokevat tietojensa ja taitojensa koskien liikuntavammaisten seksuaalisuutta ja avusteista seksiä olevan vajavaisia. Avustajat toivat esiin seksuaalisuuden toteuttamisen tärkeyden, mutta tiedonpuutteesta johtuvan vaikeuden itse osallistua siihen. Kysely osoitti lähes kaikkien henkilökohtaisten avustajien olevan valmiita lisäkouluttautumaan, jotta voisivat paremmin tukea asiakkaitaan seksuaalisuuteen liittyvissä asioissa. Kuitenkin seksissä avustamisen vapaaehtoisuutta ja avustajan oikeuksia painotettiin myös vahvasti.


Helsinki Design Week | Fiskars Village Art & Design Biennalen taidekuraattori on Jenni Nurmenniemi - Helsinki Design Week\nFiskars Village Art & Design Biennalen taidekuraattori on Jenni Nurmenniemi\nKulttuurihistoriallisesti arvokkaassa ruukkimiljöössä kesällä järjestettävä Fiskars Village Art & Design Biennale yhdistää kolme ohjelmakokonaisuutta yhdeksi kokonaisvaltaiseksi elämykseksi.\nNykytaiteen ja muotoilun yhdistävä taidefestivaali on kuratoitu kokonaisuus, joka osallistaa taiteilijoita, muotoilijoita, yleisöjä ja alueellista yhteisöä.Ruukkikylään sijoittuvien päänäyttelyiden ohella järjestetään pienempiä satelliittitapahtumia ympäri Raaseporin aluetta. Weekly esittelee biennaalin tekijöitä. Taidekuraattori Jenni Nurmenniemi on helsinkiläinen kuraattori ja yhteiskuntatieteilijä. Viime vuosina hän on työskennellyt HIAP – Helsinki International Artist Programme:ssa, jossa hänen erikoisalaansa ovat olleet taiteen ja ekologisen ajattelun kohtaamispinnat. Vuosina 2013–2018 hän kuratoi monialaista, kansainvälistä Frontiers in Retreat -projektia, ja parhaillaan hän on mukana kehittämässä ’jälkifossiilisia’ taiteen toimintatapoja Mustarinda -kollektiivin ja HIAP:n yhteishankkeessa (2018–2020). Nurmenniemi on kuratoinut näyttelyitä ja esityksiä Suomessa ja ulkomailla, viimeisimpänä ryhmänäyttelyn Fictional Frictions osana Etelä-Korean Gwangju Biennalea.\nNurmenniemi tuo esiin valinnoissaan lajienvälisen kanssaelon ja korostaa materiaalien toimivuutta ihmiskeskeisen perspektiivin sijaan. Avainsanoja ovat immersiivisyys, huokoisuus, hengittävyys ja läpinäkyvyys. Ajalliset kerrostumat ympäristössä, jatkumot biennaalin eri tilojen välillä, sekä yhteydet laajemmin kylän arkkitehtuuriin ja sosiaaliseen rakenteeseen nostetaan esiin nykytaiteen keinoin.\nMikä on Fiskars Village Biennalessa kaikista kiinnostavinta?\nTässä biennaalissa erityisen kiinnostavaa on paitsi upea ympäristö ja yhteisö joihin näyttelyt kytkeytyvät, myös halu kokeilla ja tehdä totuttuja asioita toisin. Taidetta ja muotoilua, tekijöitä ja kokijoita yhdistävä Fiskars Village Biennale tuulettaa mielikuvia biennaalinäyttelystä. Määrän sijasta keskitytään laatuun ja pyritään tekemään asiat sosiaalisesti ja ekologisesti kestävällä tavalla.\nEntä mitä odotat erityisesti?\nTyönimi näyttelykokonaisuudelleni on kanssaelo, englanniksi being(s) with, ja punaisena lankana eroavaisuuksien kohtaamisen sekä yhdessäolon vaikeus ja ihanuus. Odotettavissa on monimuotoisia teoksia Fiskarsin sisä- ja ulkotiloissa taiteilijoilta, joista osa esittää ensi kertaa teoksiaan Suomessa. Luvassa on monenlaista yhdessä tekemistä ja erilaisten ideoiden yhteentörmäyksiä.\nKerro näyttelyistä tai biennaaleista, jotka erityisesti haluaisit nostaa esiin juuri nyt.\nMinulle mielenkiintoisimpia näyttelyitä juuri nyt ovat kerrokselliset, prosessimaiset tapahtumat, joissa niukoista elementeistä syntyy mielenkiintoista sisältöä ja joihin voi osallistua eri tavoin. Tärkeimmät oivallukset ja uudenlainen ilmaisu eivät useinkaan kehity massiivissa megabiennaaleissa vaan ennemmin niistä hieman sivussa ja viistossa suhteessa valtavirtauksiin. Minua kiinnostaa myös näyttelyt ja toimijat jotka yhdistelevät eri taidemuotoja saumattomasti.\nMuotoilukuraattori Jasper Morrisonin esittelyn löydät täältä. Ensimmäinen Fiskars Village Art & Design Biennale järjestetään yhteistyössä Onoman kanssa 19.5.-15.9.2018. Lisätietoja löydät täältä.\nNow Reading Fiskars Village Art & Design Biennalen taidekuraattori on Jenni Nurmenniemi\nRead Next Kuudes suunnitteli Supercellin koodauskoulun – valttikorttina eri suunnittelualojen yhteistyö


Hattarahirviö: Yritystoiminnan koukeroita\nSyksy on hujahtanut ohi hetkessä ja nyt on jo joulukin takana. Tehtyäni syksyllä päätöksen aloittaa vuoden alusta yritystoiminnan, tuntui kuin olisin hypännyt vuoristorataan joka kiitää hetki hetkeltä lujempaa ja lujempaa eteenpäin eikä aika riitä mihinkään. Valitettavasti myös blogi on saanut kokea oman osansa tästä ajan puutteesta, sillä ensisijaisesti on tottakai pitänyt hoitaa tilaustyöt, arki ja yrityksen perustamistöitä.\nTällä kertaa ajattelin kertoa hiukan siitä mitä Hattarahirviö yrityksenä tekee ja kuinka sinä saisit tilattua itsellesi oman Hattarahirviö-tuotteen. Tekstin ohessa vilahtelee kuvia ennen julkaisemattomista töistä, jotka ovat tilaustöitä tai lahjoja.\nSerkulle syntymäpäivälahjaksi essu\nHattarahirviö (y-tunnus 2793367-9) valmistaa tilaustyönä vaatteita ja asusteita sekä tekee korjausompelua. Lisäksi Hattarahirviö tarjoaa alihankintaompelua yrityksille. Tilaus tehdään joko Facebookissa lähettämällä minulle yksityisviestiä tai sähköpostitse osoitteeseen hattarahirvio(a)gmail.com ja tilaus on sitova. Voimassaolevan hinnaston löytää yritykseni Facebook-sivuilta, sekä blogista. Jos hinnastosta ei löydy haluamaasi tuotetta, ei kannata huolestua vaan kysyä rohkeasti sillä läheskään kaikki tuotteet eivät ole listattuna hinnastoon.\nHinnasto, voimassa 1.1.2017 alkaen.\nHinnat ovat alkaen hintoja ja sisältävät alv 24%, lisähintaa tulee asiakkaan haluamista muutoksista esimerkiksi tasku, huppu, applikaatio ja niin edelleen. Hinnaston ulkopuolisen tuotteen lopulliseen hintaan vaikuttaa vaatteen/ asusteen malli ja käytetyn materiaalin määrä. Olemassaolevan kangasvalikoiman voit tarkistaa Facebookin kansiosta “Kankaat”, mutta myös asiakkaan omista kankaista ompelu tai kankaan tilaaminen asiakasta varten on mahdollista. Tuotteet ommellaan hajusteettomasti esipestyistä kankaista, joten ne ovat heti käyttövalmiita.\nVillasukkia itselleni ja lapsille\nTilaustöiden toimitusaika on normaalisti 3-15 arkipäivää, viivästyksistä tiedotamme Hattarahirviön Facebook ja Instagram-sivuilla. Tuotteet postitetaan kun maksusuoritus näkyy yrityksen tilillä, mutta myös käteismaksu noudettaessa on mahdollinen.\nToimituskulujen hinta määräytyy tuotteen koon ja painon mukaan ja ne sisältävät postitus- ja pakkauskulut. Kirjetoimituksen hinta on 3€ tai 5€ (painosta riippuvainen), pakettilähetysten toimituskulut ovat aina 7,50€ ja valittavissa on joko Smartpost-paketti haluamaasi Postin toimipisteeseen tai Smartpost-automaattiin tai Ärräpaketti haluamaasi R-kioskin toimipisteeseen. Toimituskulut maksetaan muun tilauksen yhteydessä. Tilauksen voi myös noutaa Tuusulasta, jolloin erillisiä toimituskuluja ei asiakkaalle tule maksettavaksi. Noudot on kuitenkin sovittava erikseen vähintään vuorokausi ennen toivottua noutoajankohtaa.\nBodymekko omalle tyttärelle\nHelppoa eikö? Jos joku asia jäi askarruttamaan mieltäsi tai haluaisit tilata itsellesi tai yrityksellesi\nHattarahirviön ompelemia tuotteita, ota yhteyttä ja katsotaan millainen ratkaisu keksitään. Odotan innolla ja jännityksellä uutta alkavaa vuotta ja sen mukanaan tuomia uusia töitä. Toivottavasti mahdollisimman moni löytää Hattarahirviön ja kotimaisen käsityön hienouden.\nLähettänyt Hattarahirviö klo 14.08


Kommentti: Pääministeri Sipilä pelaa riskillä – kannattiko oma jatko kytkeä Vanhasen menestykseen? - MTVuutiset.fi\nKommentti: Pääministeri Sipilä pelaa riskillä – kannattiko oma jatko kytkeä Vanhasen menestykseen?\nJulkaistu 16.01.2018 16:40\nKannattaako laittaa arvovaltansa peliin, jos sitä ei ole? Näin kysyi aamulla Huomenta Suomessa entinen Helsingin Sanomien kokenut politiikan toimittaja Unto Hämäläinen viittaamalla Johannes Virolaisen vanhaan lausahdukseen.\nKyse on siitä, että toistaiseksi entisen pääministerin ja keskustajohtajan Matti Vanhasen menestys presidenttigallupeissa on ollut katastrofaalisen huono. Keskustan pahin painajainen olisi, jos Vanhanen jäisi kansanliikkeen ehdokkaan Paavo Väyrysen taakse. Se olisi nöyryytys Sipilälle, ja se olisi nöyryytys Suomen suurimmalle puolueelle. Niinistön kurmuuttamisen lisäksi Väyryseltä on riittänyt aiemmin tarmoa myös keskustan puheenjohtajan haukkumiseen.\nNiinpä pääministeri on pannut oman arvovaltansa peliin, ja se on riski. Sunnuntaina Ylen pääministerin haastattelutunnilla Sipilä käytännössä pyrki kytkemään oman jatkonsa puolueen johdossa myös presidentinvaalien tulokseen. ”Se on kokonaisuus, ja presidentinvaalien tuloksella voi olla vaikutusta kentän tukeen. Viimeistään huhtikuussa puoluevaltuuston kokouksessa ilmoitukseni teen.” Pääministeri kovisteli myös omiaan, että vaaleissa keskustalla on vain yksi ehdokas ja se on Vanhanen.\nTalouden kohenemisesta ja hallitusohjelman tavoitteiden etenemisestä huolimatta keskusta ja pääministeri Sipilä eivät ole saaneet kannatusnostetta, vaan kannatus on ennemminkin laskenut. Kokoomuksen kuolemansuudelma keskustalle on taas toteutunut, kuten jo pari kertaa aiemminkin historiassa.\nNiinpä voi kysyä, onko oman jatkon ja Vanhasen tuloksen kytkeminen näin poikkeuksellisessa presidentinvaalissa taktisesti viisas veto? Ei ole. Keskustan kenttä on aina arvaamaton, mutta myös armoton.\nMTV:n uutisten eilen julkaisemassa kyselyssä 13 prosenttia suomalaisista voisi ajatella äänestävänsä Vanhasta. Toisaalta keskustalaisista neljä viidestä on valmis antamaan äänensä Niinistölle. Samaan aikaan myös Suomen tunnetuin mukikauppias nakertaa keskustalaisten sielua toisaalla.\nJo viime viikolla sosiaalisessa mediassa oli nähtävissä, että Vanhasen kannatuslukemat yritetään saada tolkulle tasolle, vaikka sitten väkisin. Kepun kärkipoliitikot on valjastettu herättämään vaaliämpärien pohjia tuijottava kenttä oman ehdokkaan taakse. Myös Matti Vanhasen onnistuneet esiintymiset vaalitenteissä ovat tuoneet kampanjaan kipinää. Niinpä Vanhasen tulos tuskin jää vain pariin prosenttiin.\nMiksi sitten entisen pääministerin kannatuslukemat ovat madelleet niin alhaalla, vaikka osaamisesta se ei jää kiinni? Karisman puutteen ja persoonan särmättömyyden lisäksi syynä voikin olla Vanhasen valttina pidetty pääministeriys.\nKuusi vuotta sitten entinen pääministeri Paavo Lipponen sai vain seitsemän prosentin kannatuksen vaalien ensimmäisellä kierroksella. Kokevatko äänestäjät entisen pääministerin liian tutuksi, politiikan kiemuroissa ryvettyneeksi henkilöksi, joka tunkeutui olohuoneisiin ilta toisensa jälkeen selittämään usein ikäviksi koettuja päätöksiä?\nPresidentiltä halutaan jotain muuta ja siihen sisäpolitiikan raadollinen julkisuuskuva ei tuo nostetta ja apua.\nEeva Lehtimäki on yhteiskuntatarkkailija ja entinen MTV Uutisten pitkäaikainen politiikan toimittaja. Hän on nykyään vapaa toimittaja ja viestintäyrittäjä.